ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για το έκτο πολυετές πρόγραμμα πλαίσιο δράσεων έρευνας, τεχνολογικής ανάπτυξης και επίδειξης της Ευρωπαϊκής Κοινότητας, με σκοπό την υλοποίηση του Ευρωπαϊκού Χώρου Έρευνας. ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2001/0053 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για το έκτο πολυετές πρόγραμμα πλαίσιο δράσεων έρευνας, τεχνολογικής ανάπτυξης και επίδειξης της Ευρωπαϊκής Κοινότητας, με σκοπό την υλοποίηση του Ευρωπαϊκού Χώρου Έρευνας.

1. Eισαγωγη

Το άρθρο 251 παράγραφος 2, τρίτο εδάφιο, στοιχείο γ) της Συνθήκης ΕΚ προβλέπει ότι η Επιτροπή διατυπώνει γνώμη για τις τροπολογίες που πρότεινε το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει στη συνέχεια τη γνώμη της για τις 34 τροπολογίες που πρότεινε το Κοινοβούλιο.

2. Ιστορικό

Η Επιτροπή υπέβαλε την αρχική της πρόταση (ΕΚ και ΕΥΡΑΤΟΜ) στις 21 Φεβρουαρίου 2001 [COM(2001) 94. τελικό 2001/0053 (COD)].

Στις 14 Νοεμβρίου 2001, το Ευρωπαϊκό Κοινοβούλιο εξέδωσε γνώμη σε πρώτη ανάγνωση, η οποία συμπεριλαμβάνει 319 τροπολογίες επί της πρότασης (ΕΚ) της Επιτροπής.

Στις 22 Νοεμβρίου 2001, η Επιτροπή ενέκρινε την τροποποιημένη πρότασή της. Η Επιτροπή έκανε δεκτές, πλήρως ή εν μέρει, τις περισσότερες από τις τροπολογίες που πρότεινε το Κοινοβούλιο.

Στις 10 Δεκεμβρίου 2001, το Συμβούλιο κατέληξε σε πολιτική συμφωνία για κοινή θέση και, στις 28 Ιανουαρίου 2002, ενέκρινε επισήμως την κοινή αυτή θέση. Η Επιτροπή υποστήριξε την κοινή θέση του Συμβουλίου, όπως επισημαίνεται στην ανακοίνωσή της τής 30ής Ιανουαρίου 2002.

Στις 7 Φεβρουαρίου 2002, το Κοινοβούλιο παρέλαβε την κοινή θέση του Συμβουλίου και ξεκίνησε τη δεύτερη ανάγνωση.

Στις 13 Μαΐου 2002, η αρμόδια κοινοβουλευτική επιτροπή (ITRE) ενέκρινε τις 34 τροπολογίες συμβιβασμού που ανταποκρίνονται στη συμφωνία που επιτεύχθηκε κατά την άτυπη τριμερή διάσκεψη της 7ης Μαΐου 2002 μεταξύ του Κοινοβουλίου και του Συμβουλίου και την οποία υποστήριξε η Επιτροπή.

Στις 15 Μαΐου 2002, το Κοινοβούλιο ενέκρινε, στο σύνολό τους, 34 τροπολογίες στην κοινή θέση του Συμβουλίου.

3. Αντικείμενο τησ πρότασης

Η πρόταση καθορίζει το σύνολο των δραστηριοτήτων έρευνας της Κοινότητας για την περίοδο 2002-2006 (άρθρο 166 της συνθήκης ΕΚ). Το 6ο πρόγραμμα πλαίσιο διαρθρώνεται γύρω από 3 άξονες: ολοκλήρωση της ευρωπαϊκής έρευνας, δόμηση του Ευρωπαϊκού Χώρου Έρευνας και ενίσχυση των βάσεων του Ευρωπαϊκού Χώρου Έρευνας.

Για να συμβάλει στη δημιουργία αυτού του Χώρου, η πρόταση παρουσιάζει τρία βασικά χαρακτηριστικά: εισαγωγή κατά προτεραιότητα νέων μέσων, μεγαλύτερη εστίαση σε συγκεκριμένα πεδία όπου η δράση της Ευρωπαϊκής Ένωσης μπορεί να προσφέρει μεγαλύτερη προστιθέμενη αξία και συντονισμός των εθνικών πολιτικών ιδίως μέσω δικτύωσης.

4. Γνώμη της Επιτροπής για τις τροπολογίες του Ευρωπαϊκού Κοινοβουλίου

4.1 Γενική εκτίμηση

Η Επιτροπή μπορεί να αποδεχτεί, εξ ολοκλήρου, τις 34 τροπολογίες που ενέκρινε το Κοινοβούλιο επί της κοινής θέσης του Συμβουλίου.

Η Επιτροπή σημειώνει τη σύγκλιση απόψεων μεταξύ των τριών θεσμικών οργάνων ως προς τη γενική προσέγγιση, τη διάρθρωση και το επιστημονικό και τεχνολογικό περιεχόμενο του 6ου προγράμματος πλαισίου. Η δεύτερη ανάγνωση του Κοινοβουλίου επιβεβαιώνει τους βασικούς στρατηγικούς προσανατολισμούς αυτού του προγράμματος πλαισίου, και ιδίως τη χρήση νέων μέσων και την εστίαση των δράσεων σε πεδία προτεραιότητας.

Η Επιτροπή σημειώνει επίσης ότι το Κοινοβούλιο, όπως και το Συμβούλιο, επιθυμεί να διαθέσει στο 6ο πρόγραμμα πλαίσιο πόρους ανάλογους προς τους δεδηλωμένους στόχους και ότι υποστηρίζει την πρόταση της Επιτροπής για ένα συνολικό ποσό ύψους 17,5 δισεκατομμυρίων ευρώ.

4.2 Ανάλυση της δεύτερης ανάγνωσης

Οι τροπολογίες που ενέκρινε το Κοινοβούλιο αφορούν κυρίως θέματα σχετικά με την υγεία, τις ΜΜΕ και τα μέσα εφαρμογής, την κατανομή του προϋπολογισμού καθώς και διευκρινίσεις επί του επιστημονικού και τεχνολογικού περιεχομένου.

- Υγεία (τροπολογίες 7, 8, 9, 10, 11, 12, 17, 28):

Το Κοινοβούλιο επιθυμεί να ενισχυθούν και να προσδιορισθούν καλύτερα οι πτυχές της έρευνας στον τομέα της υγείας, ιδίως όσον αφορά την ευρωπαϊκή διάσταση των ερευνητικών δραστηριοτήτων, και να καλυφθούν η έρευνα για τις διάφορες ασθένειες και η μη γονιδιωματική έρευνα. Πιο συγκεκριμένα, επιθυμεί να δοθεί σημαντικότερη θέση και μεγαλύτερη προβολή στην αντικαρκινική έρευνα. Η Επιτροπή θεωρεί ότι οι προτεινόμενες τροπολογίες ενισχύουν το κείμενο και εξασφαλίζουν μεγαλύτερη προβολή αυτών των σημείων.

- Τα μέσα εφαρμογής και η συμμετοχή των ΜΜΕ (τροπολογίες 2, 5, 6, 31, 32):

Το μέλημα που εκφράζεται στις τροπολογίες που προτείνονται από το Κοινοβούλιο είναι τα νέα μέσα εφαρμογής που προτείνει η Επιτροπή να μην οδηγήσουν σε περιθωριοποίηση των μικρών ερευνητικών οντοτήτων και των ΜΜΕ και να εξασφαλισθεί αρμονική μετάβαση από το τρέχον στο νέο πρόγραμμα πλαίσιο. Επιπλέον, προτείνεται να ληφθούν ειδικά μέτρα για την προώθηση και διευκόλυνση της συμμετοχής των ΜΜΕ καθώς και των ερευνητικών οντοτήτων από τις υποψήφιες για ένταξη χώρες στις δραστηριότητες που αναλαμβάνονται στα θεματικά πεδία.

Η Επιτροπή θεωρεί ότι οι προτεινόμενες τροπολογίες αποτελούν ένα περαιτέρω βήμα προς τη σωστή κατεύθυνση και μια καλή συμβιβαστική λύση που θα ικανοποιήσει τις προσδοκίες που έχουν εκφράσει οι συντελεστές της έρευνας.

- Κατανομή του προϋπολογισμού (τροπολογία 30):

Το Κοινοβούλιο επιθυμεί να επιφέρει κάποιες σημαντικές τροποποιήσεις στην κατανομή του προϋπολογισμού, αυξάνοντας τους πόρους που προβλέπονται για την έρευνα στον τομέα της υγείας, για τις ειδικές δραστηριότητες διεθνούς συνεργασίας και για τον θεματικό τομέα "Επιστήμη και κοινωνία". Η Επιτροπή θεωρεί ότι οι τροποποιήσεις που έγιναν αντιπροσωπεύουν μια συμβιβαστική λύση που εκφράζει ορθώς τη σημασία που αποδίδει το Κοινοβούλιο σε αυτά τα θέματα.

- Άλλες τροπολογίες που διευκρινίζουν ή ενισχύουν το κείμενο (τροπολογίες 1, 3, 4, 13, 14, 15, 16, 18, 19, 20, 21, 22, 23, 24, 25, 26, 27, 29, 33, 34). Αυτές οι τροπολογίες που αφορούν το επιστημονικό και τεχνολογικό περιεχόμενο του προγράμματος πλαισίου ή συγκεκριμένες πτυχές του, συμπληρώνουν και διευκρινίζουν κατάλληλα το κείμενο. Η Επιτροπή υπογραμμίζει επίσης ότι ορισμένες από τις τροπολογίες αυτές είχαν ήδη συμπεριληφθεί, εν μέρει ή κατ'αρχήν, στην αναθεωρημένη πρόταση που υπέβαλε μετά την πρώτη ανάγνωση.

5. Συμπέρασμα

Κατά συνέπεια και σύμφωνα με τα παραπάνω, η Επιτροπή τροποποιεί την πρότασή της σύμφωνα με το άρθρο 250, παράγραφος 2 της Συνθήκης ΕΚ.